amanoisuno/poet huggingface dataset:
秋林 羅與之
秋晏玄雲瞀積陰，平蕪氣象極蕭森。細看摇落風霜意，已見發生天地心。畢竟栽傾非外致，豈伊培覆自相尋。若教宋玉曾聞道，九辯悲思未遽深。
卧疴 羅與之
六塵緣影政堪嗟，二豎乘虛勢益加。憶昔鼻頭能出火，即今眼底已生花。婦言伐性多因酒，醫戒傷生少試茶。悟罷本來安得病，角弓誰使認爲蛇。
題采石李太白祠 羅與之
仙翁謫墮岷山下，逸氣如虹耿林罅。萬言倚馬不作難，坐令神鬼皆驚嚇。翹翹車乘懸弓旌，疇咨時政肝膽明。和蕃書草金鑾殿，清平詞度沉香亭。聲華視漢媲黄綺，寶床賜食龍顔喜。掉頭歘作燕晉遊，却笑卿相紆朱紫。開元盈成亦已極，屏間山水代無逸。未必脫靴恨爾深，自是見幾不終日。錦袍錯落浮扁舟，呼兒買酒盟江鷗。天公似悔夜郎禍，明月已起烟波愁。采石青青三尺墓，至今祠祭勤呵護。
長至書意 羅與之
萬草千花若死灰，陽和一氣已潜回。莫言舉世無先覺，幾處寒梢放野梅。
商歌三首  其一 羅與之
東風滿天地，貧家獨無春。負薪花下過，燕語似譏人。
商歌三首  其二 羅與之
白屋釜生魚，青樓行細膾。靜思天地間，寧有私覆載。
商歌三首  其三 羅與之
門前桑柘枝，中有千錦機。遊人不迴顧，桃李獨成蹊。
却羨 羅與之
貴客寧知拂徵琴，郢人漫倚引商音。那堪歲月化雙鬢，空有悲歡寄寸心。囊底有方餐白玉，牀頭無術致黄金。抗塵走俗曾何補，却羨鷦鷯託一林。
三高亭 羅與之
灼灼曾暉漸欲西，長橋弭棹倚欄時。湖光渺漭浮寒鑑，山色依稀抹黛眉。一舸功成非本志，三秋歸思亦何遲。始終唯有天隨子，笑却旌招理釣絲。
花下歎 羅與之
人生何處較窮通，天意元難測始終。花落花開翻覆手，君看同此一春風。
林深 羅與之
林深氛雜不相關，衆建芳馨兩廡間。月榭琴彈新製曲，曉窗畫展舊遊山。凄凉風滿竹十箇，的皪春歸梅一班。可笑野人無繫累，機心猶在釣魚灣。
纔是 羅與之
忍看繁紅委路塵，空餘野草綠無垠。人生憂樂何終極，纔是迎春又送春。
一夜 羅與之
潦收野水浄，雲陣布重陰。一夜西風急，千山落葉深。身猶衣暑服，耳已厭寒砧。對此無心者，還應雪滿簪。
寄遠詞 羅與之
寒梢蕭索風振林，蟪蛄切切語欲噤。終宵展轉不能寐，遥憶良人戰場裏。陽關一別歸無期，翠烟幾度秋螢飛。當時手種合歡樹，今已蒼蒼雲雨垂。蜀錦裁書憑雁寄，那能道人意中事。深秋倘得未移軍，猶見幽閨數痕淚。居延城外刁斗聲，無定河邊霜月明。妾身雖老幸未死，何日中原賀太平。
被酒 羅與之
人間笑口信難開，十事常嗟九不諧。忙裏始知閑氣味，老來方見少情懷。清商憭慄歲無幾，玄髮蕭疏生有涯。誰謂伯倫聞見滅，却甘麯糵自沉埋。
衛生 羅與之
屏去雞壅與豕零，試聽我誦衛生經。兩忘寵辱心源浄，一掃榮枯眼界明。酖毒不令生厚味，姦邪寧使出繁聲。冥鈞深養靈根固，四體調和血氣平。
瀟湘道中 羅與之
客行適瀟湘，凄其歲云晏。枯梢風騷勞，荒郊雲漶漫。摵摵雨聲急，皚皚雪花燦。抽縈泥途深，眇默山堠遠。日莫欲稅駕，天末扣孤館。米盡甑生塵，薪濕火不暖。此意對三閭，似結兩重案。人生如空華，百歲等抹電。那忍聽客塵，日夜苦相煎。懷安名所敗，飽食親孰顯。恭承古昔訓，險阻庸敢憚。信知有此身，乃是一大患。愁深不能寐，歌長未及亂。門前車鐸鳴，翰音復號旦。
看葉 羅與之
紅紫飄零草不芳，始宜撰杖向池塘。看花應不如看葉，綠影扶疏意味長。
談道 羅與之
休將視聽探希微，衆妙何嘗間險夷。舍一而求非忽恍，自三以究豈支離。試看瓦礫道寧隠，若外筌蹄思益奇。熱即取凉寒向火，是中消息幾人知。
己亥中秋 羅與之
此行不負中秋夜，采石江頭醉及晨。獨御涼風尋古跡，驚看明月照今人。詩騷寂寞雖云久，光景推移豈解陳。却怪悲鳴營度處，筆端何事竟無神。
虎溪 羅與之
衝飆吹客襟，飄拂虎溪渡。遠想三笑時，此意固有寓。孰知秘密藏，奚間笑默語。繩繩徹上下，綿綿貫今古。東林鐘聲幽，康廬山色嫮。是皆善知識，長時相警悟。世人自合塵，兩耳聾莫覷。百千微妙義，墮在一毫許。我行發深省，如重睡忽寤。向人欲舉似，有舌不能吐。
默坐 羅與之
厭調鞍馬佩金壺，默坐空窗氣晏如。已覺胸襟忘得喪，那知花草就榮枯。絃何庸絕琴寧有，聲未曾銷塵本無。此語倘教遊子聽，料應誚我一何愚。
倦倚 羅與之
蟬聲燕語細相和，池面纔浮點點荷。倦倚闌干消永日，葡萄陰薄柳風多。
此悟 羅與之
遑遑偶偶亦堪悲，桀死堯生畢竟齊。空羨駝峰烹翠釜，漫思鱸膾拌金齏。榮華代謝看荆棘，今古推遷望澗溪。造化密移於此悟，長歌拾穗任天倪。
東冶亭 朱大德
東冶亭聯白下門，問誰走馬謝公墩。梅炎一樣摇蒲扇，惟有清風後代存。
靈巖 何子舉
靈巖之境最超卓，高隠翠微浸碧落。迢迢一逕倒青松，壁立危門敞虛閣。敞虛閣，見寥廓，萬疊青山連海角。山田疎密布棋文，行看遠近分鳬雀。入虛堂，真邃寞，太古以來天所鑿。上如屈曲老龍腰，下似空明巨鰲殻。豁然平鋪如琢削，低不礙人高可摸。洞徹中開隠籟傳，虛通遠映飛光鑠。煙嵐前後如簾幙，洞戶東西迢鎖鑰。明月宵涵兩玉壺，白雲曉度長銀索。壺天春秋長不惡，瓊室夏涼冬燠若。老僧雪夜不新爐，童子炎天尚狐貉。夜靜風清冰露薄，天碧境寒河漢爍。泠泠風吹叱斗牛，浩浩清聲生萬壑。我欲飛王喬之鳬，呼丁令之鶴。架羽仗之輕車，奏靈臺之妙樂。披星機繪素以爲衣，舉金莖沆瀣以爲酌。呼羣仙以遨遊，休此巖而宴樂。酒容漁父參，棋許樵夫著。不知烏之東飛，兔之西躍。相將遠逐無窮濱，逍遥永脫塵緣縛。
清渭八景 清渭晴嵐 何子舉
清渭盤旋似太行，嵐光過雨鬰蒼蒼。氤氳如霧淩空起，縹緲隨風到處揚。谷轉孤村芳樹綠，水流雙澗落花香。興來秣馬尋高隠，泉石徜徉樂更長。
清渭八景 箭山晚翠 何子舉
日落啣山照畫屏，箭山鬰鬰歲寒青。昂霄巨榦成梁棟，裂石盤根長茯苓。風撼碧濤驚鶴夢，雷轟鐵鎖悅龍形。由來秀蔭觀音廟，血食千年顯電靈。
清渭八景 北澗雙流 何子舉
華溪有水綠如苔，迎會雙溪右澗來。二派合流川兩道，四山環擁翠千堆。尋源未許停漁棹，修禊應堪泛羽杯。夾岸桃花開爛漫，落紅隨浪泛天台。
清渭八景 指崖一覽 何子舉
指崖屹立鎮山川，萬丈巍巍勢插天。風日雙清時有限，乾坤一覽景無邊。東西兩峴丹青獻，南北羣峰紫翠連。我欲淩風登絕頂，一聲鐵笛叫飛仙。
清渭八景 桐畈犁耕 何子舉
村北村南布穀聲，豳風歌罷足關情。携朋日向東園酌，佩犢時從谷口耕。花雨一犁春信早，稼雲萬頃歲功成。君王正此招賢用，胡不當初顯姓名。
清渭八景 派溪釣隠 何子舉
派溪有水碧無瑕，結屋臨溪釣隠家。穉子敲鍼依柳樹，扁舟罷釣泊蘆花。子陵辭漢千年遠，尚父歸周兩鬢華。祇恐客星難障掩，一竿未足了生涯。
清渭八景 大隴秋雲 何子舉
迢迢大隴似眠牛，多少村莊築此丘。玄室幽深埋玉樹，曉雲飛遶護松楸。栖遲每入林閒渺，變化長從海上浮。正是蒼生多渴望，作爲霖雨濟田疇。
清渭八景 高村夜月 何子舉
緩步高村納晚涼，徘徊更覺景難忘。一輪月照碧梧影，萬壑風飄丹桂香。蘇子何須遊赤壁，羣仙正好泛瓊觴。洞簫吹徹東方白，玉兔還留不夜光。
大滌洞 王成
得得籃輿躡紫烟，青山買斷不勞錢。孤峰峭聳雲間柱，大滌深藏洞裏天。一派飛泉成舞翠，千尋秀石屢來賢。上方猶有奇觀在，更欲捫蘿到絕巔。
出郊即事  其一 朱子恭
水滿牛耕犢後隨，早田大半已翻犁。趁時浸穀清明近，次第秧針綠又齊。
出郊即事  其二 朱子恭
經行阡陌日遲遲，桑柘纔方吐綠枝。只爲峭寒交節晚，村家却是拂蠶時。
招義驛 朱子恭
霜林紅葉趁桐花，路轉崖根百尺斜。霽日斷雲成徙倚，湘南秋盡未還家。
小洞天 毛奎
豐登少公事，時得訪林泉。鑿破蓬丘島，潛通小洞天。巖瞻橫北面，釣隠近西偏。縹緲雲藏閣，依稀石似船。崖平好磨琢，洞窈足迴旋。路貫層巔上，人隨曲巷穿。海光常瀲灧，山色更清妍。真可消塵俗，何妨中聖賢。烟霞無盡藏，風月不論錢。勝概好收拾，憑誰秉筆椽。
小洞天 毛奎
丁相沉吟歎夙緣，衛公精爽亦凄然。古今惟有毛知郡，偏愛崖州小洞天。
大洞天 毛奎
大洞天連小洞天，洞天今在海南邊。遊人賸有磨崖什，閑拂蒼苔看幾篇。
句 樓扶
夜深更擁寒衾坐，明月梅花共一窗。
還珠洞次曾宏正韻 蕭桂林
標柱征南不記春，未應追感淚流痕。巖虛生白□心地，波洑澄清肅耳根。壯士於斯留顯跡，大夫非此賦招魂。江山今古人何在，戰馬嘶風憶故園。
癸水亭次曾宏正韻 蕭桂林
□□□古碑，神奇永符讖。履巖俯馮夷，坐石存精祲。拂劍逼珠光，乘槎掉柯枋。風清明月懷，雲隠高山興。
題駙馬都尉王晉卿所作夢游瀛山圖卷 袁立儒
珍木文禽玉佩環，清都絳闕色闌玕。香山居士蓬萊院，借與王郎夢裏看。
詠胡季昭貶象州 曾宏父
湘山冷焰冰四海，寒蔽天晴日晝陰。朝路偷生盡緘口，瘴鄉投死猶甘心。里閭節義紹襄簡，史冊姓名光古今。天定勝人公議在，褒忠錄後上恩深。
題鳳山書院修禊圖 曾宏父
暮春浴罷振春衣，正是流觴修禊時。世事藏機應落落，人情忘我總熙熙。醉能辭醉原非醉，詩到無詩乃是詩。偉矣蘭亭衆君子，不將文字立藩籬。
妙高臺 釋鑒
一峰何突兀，不與羣峰齊。縱目乾坤窄，回頭日月低。
藤龕 釋鑒
蘿居空未久，誰能繼其蹤。寥寥巖畔月，千古屬和公。
含珠林 釋鑒
風勁蕭蕭響，露滴箇箇圓。坐看西山月，渾疑墮我前。
黄巢墓 釋鑒
圖王爭霸業，自古仗戈矛。英風今何在，都成一古丘。
錦鏡池 釋鑒
一鑑涵虛碧，萬象悉其中。重綠浮輕綠，深紅閒淺紅。
入山亭 釋鑒
荒蕪行盡處，幽亭聊暫止。带雨策孤筇，登高從此始。
師子巖 釋鑒
昂空勢不已，踞地何雄哉。白雲遮不得，依舊山頭來。
聽泉亭 釋鑒
寒泉潄石齒，淅瀝鳴瑶琴。坐來毛骨清，分明太古音。
桃花坑山 釋鑒
地僻人居少，林深路轉迷。桃花流水細，不異武陵溪。
徐鳬巖 釋鑒
蕭然上方境，人稀知地僻。徒聞古仙人，石上有遺迹。
雪竇雜詠 釋鑒
特立羣峰表，危然勢不傾。禪心清似洗，坐看月華明。
乳峰庵 釋鑒
崖竇乳堪啜，凝眸翠作屏。老禪初定起，山鳥自呼名。
葛嶺賈似道園池 湯仲友
檀板歌殘陌上花，過牆荆棘刺檐牙。指揮已失鐵如意，賜予寧存玉辟邪。敗屋春歸無主燕，廢池雨産在官蛙。木棉菴外尤愁絕，月黑夜深聞鬼車。
虎山 湯仲友
虎是何年踞，名存跡已亡。塔從林外出，山向寺中藏。池暗生寒氣，臺空旁夕陽。更無人弔古，來祇爲春茫。
遊洞庭 湯仲友
寒色滿空山，翛然一徑閑。鳥啼黄葉外，人度翠峰間。古殿藏雲氣，唐碑带蘚斑。未窮幽絕處，興盡忽思還。
楓橋 湯仲友
出城纔七里，地僻罕曾過。孤塔臨官路，三門背運河。鐘鳴驚宿鳥，牆矮入漁歌。醉裏看題壁，如今張繼多。
題惠山寺 湯仲友
梁溪停短棹，带月步西關。路盡忽逢寺，松多不見山。巖腰雲殿古，洞口石泉閑。到此正吟苦，秋聲滿樹間。
西湖 湯仲友
山色波光步步隨，古今難畫亦難詩。水浮亭館花間出，船載笙歌柳外移。過眼年華如去鳥，惱人春色似遊絲。六橋幾見輪蹄換，取樂莫辭金屈巵。
舟□□□讀中興碑 趙楷
西風吹岸著浯溪，玉潔摩空十丈碑。不□開元久培植，可能靈武善扶持。斯文未泯今□□，盛德之興彼一時。崖下漫郎應在否，□□流涕手題詩。
偈頌一百零九首  其一 釋可湘
祖翁閫域，撲地掀天。親切一回打透，不妨垂手入廛。
偈頌一百零九首  其二 釋可湘
摩竭陀國，親行此令。從上以來，孰敢違命。
偈頌一百零九首  其三 釋可湘
一釋迦，二元和，三佛陀。阿呵呵，團欒且唱太平歌。
偈頌一百零九首  其四 釋可湘
觸目未嘗無，臨機道什麽。錢是足陌，物是定價。坐破七箇蒲團，卷簾方見天下。千里追風非駿馬。
偈頌一百零九首  其五 釋可湘
黄檗打臨濟，義出豐年。興化趕克賓，蝦爲子屈。其功蓋代，只要重論。一火鑄成金彈子，棒頭敲出玉麒麟。
偈頌一百零九首  其六 釋可湘
浄倮倮，赤洒洒。婷娉柳底花間，依約風前月下。僧繇妙筆難描畫。
偈頌一百零九首  其七 釋可湘
□□□□理機梭，徧向園林織綺羅。唯有黄鸝知此意，纔方偷眼又春過。
偈頌一百零九首  其八 釋可湘
風不來，樹不動。溈仰父子，互呈體用。三十烏藤話已行，萬牛回首丘山重。
偈頌一百零九首  其九 釋可湘
未舉念，周遊華藏。未下足，超越毗盧。若道一法在門外，笑倒文殊。
偈頌一百零九首  其一○ 釋可湘
撥塵見佛，佛亦是塵。山僧脚布作炊巾，眼不見爲浄。
偈頌一百零九首  其一一 釋可湘
薄福住常雲，生涯只任真。燈籠懸露柱，北斗對南辰。法法皆依位，機機合見人。大家齊努力，扶起破沙盆。
偈頌一百零九首  其一二 釋可湘
悉達出頭來，賣弄醜舉止。雲門打不殺，德山呵不起。曉間園裡聽鶑啼，昔日毗嵐今宛爾。
偈頌一百零九首  其一三 釋可湘
幽壑鼓寒濤，霜林木葉飄。普通年遠事，歷歷在今朝。
偈頌一百零九首  其一四 釋可湘
初三十一，中九下七。今朝總入書雲筆，大書特書兼屢書，祖師兩眼黑如漆。
偈頌一百零九首  其一五 釋可湘
臘月五，無別語。握起須彌槌，打動虛空鼓。五日風，十日雨，聖人作而萬物覩。
偈頌一百零九首  其一六 釋可湘
一大藏教，了無關鑰。奇峰峩峩，幽石落落。撥轉機輪話已行，到底不留元字脚。
偈頌一百零九首  其一七 釋可湘
每憐紙撚揾無油，將底光輝古蕩湫。今日元宵時節至，也還水上掛燈毬。
偈頌一百零九首  其一八 釋可湘
胸摩卍字，弄假像真。槨示雙趺，弄真像假。柳垂金線舞春風，演說涅槃猶未罷。
偈頌一百零九首  其一九 釋可湘
門外門內，一時分付。若是俊流，何必重舉。
偈頌一百零九首  其二○ 釋可湘
老瞿曇，沒碑記。占慈氏機先，埋通天界至。也須還我坐具地。
偈頌一百零九首  其二一 釋可湘
佛祖眼睛，衲僧命脈。觸境遇緣，單重交拆。桃花紅，李花白。
偈頌一百零九首  其二二 釋可湘
拶透大圓覺，平地沉山岳。翻笑刻舟人，無繩徒自縛。
偈頌一百零九首  其二三 釋可湘
冬節前後，砂飛石走。忽憶溈山兩鳳毛，進前退後揚家醜。畢竟九巖作麽生，面南看北斗。
偈頌一百零九首  其二四 釋可湘
言中彼此带幽玄，盡向言中辨正偏。孤負一條官驛路，茫茫沉在月明前。
偈頌一百零九首  其二五 釋可湘
中秋令節，陞堂指月。眨得眼來，楚天空闊。
偈頌一百零九首  其二六 釋可湘
十方同聚會，瞎馿趁大隊。箇箇學無爲，眉上更安眉。此是選佛場，屎窖立封疆，心空及第歸。
偈頌一百零九首  其二七 釋可湘
黄面老，初成道，誇詫一場相皷倒。雪嶺峩峩雪未消，星河湛湛星猶皎。諸人冷地眼開時，莫似貧兒拾得寶。
偈頌一百零九首  其二八 釋可湘
一年十二月，過了無多日。乃事竟如何，茫然黑似漆。休休休，空悠悠，前許多時何處去，大寒然後索衣裘。
偈頌一百零九首  其二九 釋可湘
岸柳駸駸綠，巖花漸漸紅。摩胸一段義，舒卷在春風。分明點與諸人了，切忌朦朧在夢中。
偈頌一百零九首  其三○ 釋可湘
道道，非常道。踏不嗔，閙浩浩。莫管自家知不知，但看大熟秋成早。今日無端入荒草。
偈頌一百零九首  其三一 釋可湘
祖翁活業，無減無增。縱不挨究，亦自分明。古田蓄水重重綠，野燒迎春漸漸青。
偈頌一百零九首  其三二 釋可湘
如來禪與祖師心，不在靈山及少林。日轉柳陰蓮沼靜，亂蟬嗚咽衆蛙嗂。
偈頌一百零九首  其三三 釋可湘
幾次淘澄，半生熬煉。直教氣息全無，脫體精明自現。粗細短長，突出難辨。不是心，不是佛，不是物，分曉一團銀繡線。
偈頌一百零九首  其三四 釋可湘
咬定牙關，全提殺活。刳文殊脛，拔維摩舌。更有一機，不說不說。
偈頌一百零九首  其三五 釋可湘
多處添，少處減。家常用度，文不加點。
偈頌一百零九首  其三六 釋可湘
乾紙燃，漏燈盞，茫茫蹉過人何限。當頭點出許誰看，三世如來同箇眼。
偈頌一百零九首  其三七 釋可湘
心不是佛，智不是道。唯此一事，如何尋討。赤水得之非珍，崑崗拾來非寶。寒山子，曾了了。微風吹幽松，近聽聲愈好。
偈頌一百零九首  其三八 釋可湘
黄面老漢，至死脫空。分明病背，特故摩胸。當日無人知此意，年年花鳥訴春風。
偈頌一百零九首  其三九 釋可湘
南來北來，上載下載。趙州老兒，法久成弊。三峰建箇門庭，除此別無體制。任是宿覺經過，也只一樣看待。分什麽南贍部洲，北鬰單越，西瞿耶尼，東弗于逮。
偈頌一百零九首  其四○ 釋可湘
古佛以慈悲爲室，山僧以怒駡爲室。且要活捉生蛇，逼教角出。
偈頌一百零九首  其四一 釋可湘
開天門，闢地戶。震法雷，擊法皷。
偈頌一百零九首  其四二 釋可湘
劄住智者頰舌，剖出達磨骨髓。長劍倚天，寒光焰焰。
偈頌一百零九首  其四三 釋可湘
身不離座，座不離身。須彌燈王，又是何人。老來擡脚重千斤。
偈頌一百零九首  其四四 釋可湘
二月春將半，夭桃盛放花。靈雲歸去後，香艷落誰家。只如道直至如今更不疑，遇飯喫飯，遇茶喫茶。
偈頌一百零九首  其四五 釋可湘
春日遲遲，春花爛爛。般若靈光，顯然無間。捏不聚兮撥不散。
偈頌一百零九首  其四六 釋可湘
一徑直，二周遮。不循舊制，別立生涯。藕絲竅裡翻筋斗，麥浪堆中釣得蝦。
偈頌一百零九首  其四七 釋可湘
日月如梭，光陰似箭。目前一機，萬化千變。甚處見得，西風一陣來，落葉兩三片。
偈頌一百零九首  其四八 釋可湘
凌霄隊裡，昔曾合火分贓。小朶峰前，善賈不停死貨。橫身那畔，鶻眼迷蹤。歸根深得旨，落葉舞西風。
偈頌一百零九首  其四九 釋可湘
一脚跨西天，隻履駐東土。缺齒老臊胡，自來行闊步。兒孫遍地覓蹤由，長憶年年十月五。嗈嗈兮寒雁鳴雲，凜凜兮霜風襲戶。
偈頌一百零九首  其五○ 釋可湘
吳山青，越山青。揖讓分賓主，低昂見弟兄。中間一句，風靜潮平。滿堂皆顧陸，捉筆畫難成。
偈頌一百零九首  其五一 釋可湘
灌頂雲收，峩眉月晝。父翁一片肝腸，宛如生鐵鑄就。弟應兄呼，全機漏逗。蘇州菱，邵伯藕。
偈頌一百零九首  其五二 釋可湘
春山疊亂青，春水湛虛碧。豁開樓閣門，分身千百億。一念差，雲羃羃，善財無路尋知識。
偈頌一百零九首  其五三 釋可湘
撞出娘胎海嶽昏，指天指地若無人。年年傾盡西湖水，難洗瞿曇滿面塵。
偈頌一百零九首  其五四 釋可湘
不是心，亦非佛。玉兔東昇，金烏西沒。循環不暫停，究竟知何物。那箇男兒腕力强，一槌擊碎精靈窟。
偈頌一百零九首  其五五 釋可湘
雪山高幾何，矗矗在天表。咄哉竺土仙，六年登不到。登得到，絕之遶，背手摘南辰，下視衆峰小。
偈頌一百零九首  其五六 釋可湘
石說法，不談禪。句句皆含妙，明明不在言。難將耳聽，只貴心傳。此外別求玄路入，洛陽橋上望長安。
偈頌一百零九首  其五七 釋可湘
瞿曇出母胎，膽志大如斗。方學小兒行，便作獅子吼。水在湖，杓在手，乘時蕩向無何有。也勝雲門老古錐，藥囊空掉喪車後。
偈頌一百零九首  其五八 釋可湘
東去西去，南來北來。銅頭鐵額，馬面馿腮。毫端上打𨁝跳，燈影裡舞三臺。演福且搭箇樣子，耍得好親見一回，睡眼朦朧擘不開。
偈頌一百零九首  其五九 釋可湘
衲子奔相看，相看莫相負。飲水須貴脈，入門富弁主。問訊時，揖茶處，總爲諸人開活路。若是謝三郎，揚眉便歸去。
偈頌一百零九首  其六○ 釋可湘
東家點燈，西家暗坐。一樣元宵，生涯各做。暗坐底默默提撕，點燈者明明照破。
偈頌一百零九首  其六一 釋可湘
了了無言，驀胸一拳。蜃江水急，不許泊船。
偈頌一百零九首  其六二 釋可湘
大化樞機，中流砥柱。歸吾掌握，當見設施。
偈頌一百零九首  其六三 釋可湘
追憶仙遊輦未還，特輸忠赤舉風幡。掣開玉殿黄金鎖，最忌當頭觸聖顔。
偈頌一百零九首  其六四 釋可湘
江上山，山上寺。門對斗城開，東西分兩序，總不得動著。是法住法位，世間相常住。
偈頌一百零九首  其六五 釋可湘
今朝五月五，及時道一句。無山可採藥，有水堪競渡。江心如許大龍舟，聚集梢郎同駕御。彼岸不著，此岸不居。只箇中流，住無所住。機先奪得錦標歸，石女木人爭起舞。
偈頌一百零九首  其六六 釋可湘
巾子峰頭雲開雲合，龍翔江上潮落潮平。師承底事，的的分明。風前不必兄呼弟，見後毋勞弟應兄。
偈頌一百零九首  其六七 釋可湘
春雪滿空來，觸處似花開。不知園裡樹，那箇是真梅。
偈頌一百零九首  其六八 釋可湘
摩胸告，展脚示。有來由，沒巴鼻。佛滅二千年，比丘少慚愧。
偈頌一百零九首  其六九 釋可湘
建法幢，立宗旨。既承師訓，合聽官差。且宗旨法幢作麽生建立。行船同一命，方屯飛虎於江心。打皷召三軍，又布長蛇於雪嶺。海宇頓清猶带甲，心王親覩始休兵。
偈頌一百零九首  其七○ 釋可湘
無門之門須得門而入，無意之意須得意而通。一扇西兮一扇東。
偈頌一百零九首  其七一 釋可湘
頑鈍以此銷鎔，偏小以此彈擊。直中曲，曲中直。老盧不會，達磨不識。
偈頌一百零九首  其七二 釋可湘
一劄當頭，無咽喘氣，大鈞播物，易地生春。佛祖都來聽處分。
偈頌一百零九首  其七三 釋可湘
語是謗，默是誑。語默向上一機，佛祖聞而膽喪。曾郎輥三箇木毬，德山揮一條白棒。盡是弄精魂，呈影像。何似脚指築著，挨門拶著。卷簾見著，堪作衲僧榜樣。一聲鶴唳千峰上。
偈頌一百零九首  其七四 釋可湘
太白峰頭月，寒泉水底燈。清光分上下，千里恰同明。一點不來翻夜雨，難謾迦葉老師兄。
偈頌一百零九首  其七五 釋可湘
烟樹斫開，曉月掛簷。嘶木馬嶺雲耕罷，春風吹雨。吼泥牛聲前，領會無差。共樂法，喜禪悅，打刀須是邠州鐵。
偈頌一百零九首  其七六 釋可湘
今朝三月十五，眨眼又見春暮。尺璧難酬寸陰，白日豈宜虛度。可憐杜宇一聲聲，啼得血流無用處。
偈頌一百零九首  其七七 釋可湘
仰天灣下，喝石嶺頭。昔年落賺，覆水難收。當堂稱父子，背面是冤仇。影也不願再見，豈料界隨相逐同到福州。莫莫莫，休休休。粗香强撮土，說破不爲讎。
偈頌一百零九首  其七八 釋可湘
十方國土中，惟有一乘法。如何是一乘法，梅雨過，芰荷香，薰風殿閣生微凉。
偈頌一百零九首  其七九 釋可湘
平明始立秋，冷已到山頭。談風說露兮蜩蟬嘒急，詠砌吟牆兮蟋蟀聲浮。不作佛法商量，不作時景話會。觀世音菩薩將錢買胡餠，放下手却是生鐵一塊。
偈頌一百零九首  其八○ 釋可湘
九日正當期，登高報衆知。黄花到處有，豈獨在東籬。難逢美景，採出一枝。觸目無人明此意，何妨自插滿頭歸。
偈頌一百零九首  其八一 釋可湘
洞山首座喫果子，開口落空亡。雪嶠兩堂吞栗蓬，分頭張意氣。衲僧家，手是秤，眼是秤，輕也知，重也知。半斤八兩，毫髮無虧。爭奈未明三八九，難辨力㘞希。
偈頌一百零九首  其八二 釋可湘
金烏飛，玉兔馳。歸來重會面，動是隔年期。鼻頭垂下元如舊，三昧依前各不知。
偈頌一百零九首  其八三 釋可湘
趙州轉藏，動必全真。婆子開緘，語驚時聽。從前汗馬無人識，只要重論蓋代功。
偈頌一百零九首  其八四 釋可湘
傍家覓佛，著相參禪。何異釣魚於山上，聽水於爐邊。三冬今去一，眨眼過殘年。翻思少室庭前雪，惟有神光得正傳。
偈頌一百零九首  其八五 釋可湘
三聲鼎蓋普門開，苦海勞生喚不回。九十春光今又半，空飛花片點莓苔。
偈頌一百零九首  其八六 釋可湘
清明前，寒食後，處處掃松，家家插柳。祖意甚分明，茫然不知有。三皇塚上絕人遊，芳草連天髑髏吼。
偈頌一百零九首  其八七 釋可湘
集雲法令不徒施，趁起丹山白鳳兒。昨夜已飛霄漢去，平明空撼碧梧枝。
偈頌一百零九首  其八八 釋可湘
打牛即是，打車即是。一種無絃琴，彈落知音耳。委不委，曹娥讀夜碑，且較三十里。
偈頌一百零九首  其八九 釋可湘
心王寧，六國清。百川潮落，四海浪平。其如轇轕情塵，當遵古佛制，若也沉昏道眼，還待臘八冰。心王遼邈，孰覩其形。記得柏巖問洞山，觀察使姓什麽，不委他姓。名什麽，不委他名。殆傳尊貴語，舉目隔神京。相留過夏，曲徇人情。往往都來欠一程。
偈頌一百零九首  其九○ 釋可湘
眼若不睡，諸夢自除。心若不異，萬法一如。佛也無，魔也無，今朝五月五，何用釘桃符。
偈頌一百零九首  其九一 釋可湘
直下便瞥，炎天降雪。當今蹉者一回，前面煞有酷熱。那堪鐵彈鑄未成，臘八冰不結。且過六月七月八月，更聽松風動寥泬。
偈頌一百零九首  其九二 釋可湘
世事悠悠，美景難留。不可寢於長夜，須來共賞中秋。天宇浄，桂花浮。一片月生海，幾家人上樓。
偈頌一百零九首  其九三 釋可湘
重陽節，何可說。籬菊新開剪剪金，霜柑微露團團月。元亮攢眉回去見境生情，閩王特地緘來弄巧成拙。處處登高看不徹。
偈頌一百零九首  其九四 釋可湘
兩肩擔不起，壓倒世間人。覿體常現前，知他是什麽。縱使六陰塞戶，無欠亦無餘。假饒一氣轉鈞，同明復同暗。瞿曇廣說，達磨直指。詰其端由，全沒巴鼻。驀見陽生第一爻，九九元來八十二。
偈頌一百零九首  其九五 釋可湘
一陽生，飄瑞雪，喚轉鰲山底時節。鐵樹開瓊花，烏龜變白鱉，普賢眼裡重添屑。
偈頌一百零九首  其九六 釋可湘
空中一片雲，起滅渾無定。或要下筆書，或要用釘釘。竹杖拈來畫斷休，免得年年爲話柄。
偈頌一百零九首  其九七 釋可湘
我此震旦人，到底少意氣。放伊過界來，波濤起平地。直指單傳，有甚巴鼻。神光因爲這些，著了娘生隻臂。是旃檀，是馿屎。等閑一嗅腦門開，二十八代西天記。
偈頌一百零九首  其九八 釋可湘
前時向者裡抽釘拔楔，而今却要添釘著楔。前時向者裡解粘去縛，而今却要添繩加索。
偈頌一百零九首  其九九 釋可湘
朱行軍威掩萬衆，特露太阿。濟上座氣蓋諸方，不顧性命。選佛若無如是眼，宗風爭得到于今。
偈頌一百零九首  其一○○ 釋可湘
大藏小藏，盡從者裡流出。放去千燈萬焰，收來一月當天。只如不收不放一句作麽生判斷，上元定是正月半。
偈頌一百零九首  其一○一 釋可湘
溈仰兩爺兒，採茶機對機。只知呈體用，不覺露槍旗。正值風和日暖，何妨把手同歸，子規啼破已多時。
偈頌一百零九首  其一○二 釋可湘
始見桃花李花，又見榴花藕花。金色頭陀，已歸雞足，靈雲老子，杳隔天涯。安得風流出當家。
偈頌一百零九首  其一○三 釋可湘
娑羅雙樹間，瞿曇展脚睡。一睡二千年，而今醒也未。醒了也，足觀瞻。山花開似錦，澗水湛如藍。
偈頌一百零九首  其一○四 釋可湘
象骨飛冰片，鰲山吃雪團。家風嚴冷甚，覷著骨毛寒。聲價騰今耀古，馨香炙地薰天。年年不斷一爐烟。
偈頌一百零九首  其一○五 釋可湘
見鞭影而行已非良馬，聽板聲打坐豈是禪流。參須自參，悟須自悟。少林孤坐接神光，更無一句閑言語。
偈頌一百零九首  其一○六 釋可湘
光境易消磨，看看中夏過。長連床上客，本分事如何。本分事，沒回互。石梯侍者曾有言，某甲實是上堂去。
偈頌一百零九首  其一○七 釋可湘
藥山久不上堂，石中藴玉。院主率先啟請，眼裡無珠。昧一己而且從，誤三軍尤可憫。大似𪇅𪇅鳥守空池，魚從脚下過，𪇅𪇅總不知。
偈頌一百零九首  其一○八 釋可湘
嗟末法，惡時世。諭之向上關，略不點頭。說及龍華會，何曾抽採。但見需撒花索苗米，惱得頭白，逼得面黄。留香一鉢飯，渾是皺眉糧。今歲上供銀未解，來年新底又催綱。歸堂快合休糧方。
偈頌一百零九首  其一○九 釋可湘
藥山索鹽，雲岩奉馬。父子一家，風流儒雅。我也有箇木毬，亦要輥上輥下。沙彌在麽，出手不來，還成滯貨。
頌古十四首  其一 釋可湘
右脇翻身已怪哉，那堪便解舞三臺。做模打樣無端甚，寧免傍觀臭口開。
頌古十四首  其二 釋可湘
當堂據坐寶花牀，真相從來本自黄。百萬參徒誰不見，何須重把紫金粧。
頌古十四首  其三 釋可湘
靈山結舌舉花枝，迦葉難瞞展笑眉。接響承虛到今日，兒孫棒喝競交馳。
頌古十四首  其四 釋可湘
覆水難收滿竺峰，如何臨死更摩胸。說無說有成生滅，併付春風一夢中。
頌古十四首  其五 釋可湘
鞭影非惟示阿難，敲空作響孰知還。當時未必皆良馬，應妬清風起赤幡。
頌古十四首  其六 釋可湘
撥開日面與月面，彷彿前三及後三。病在膏肓重爝艾，昏兜院主可無慚。
頌古十四首  其七 釋可湘
望見毗耶彼上人，十中有九喪精魂。只消一箇渾崙石，打破群賢不二門。
頌古十四首  其八 釋可湘
千年相逐太無知，你道金剛齊是誰。如是住時休說破，從教老漢自生疑。
頌古十四首  其九 釋可湘
七處徵它天外天，毫光直射阿難肩。瞿曇忒煞憐兒切，逼得鮎魚上竹竿。
頌古十四首  其一○ 釋可湘
還還還後更無還，一箇閑人天地間。昨夜大蟲遭虎咬，皮毛落盡體元斑。
頌古十四首  其一一 釋可湘
不向經頭識本真，紙堆討甚法王身。未開梵夾承當去，免作循行數墨人。
頌古十四首  其一二 釋可湘
有句無句藤倚樹，大似旱天開水路。正當樹倒與藤枯，看看平地波濤注。
頌古十四首  其一三 釋可湘
上樹垂機值虎頭，自知覆水已難收。猶能覿面呵呵笑，轉却三春作九秋。
頌古十四首  其一四 釋可湘
三番痛棒打馿腰，直往高安一款招。急水灘頭翻巨浪，信知家富小兒驕。
示衆 釋可湘
別傳一脈漲曹溪，萬法都來和不齊。葉落歸根至今日，江南猶有鷓鴣啼。
出山相贊 釋可湘
峭巍巍，孤迥迥。棄王宮，棲雪嶺。分明凍得眼生星，幡然踏破千峰頂。
觀音贊  其一 釋可湘
觀以耳觀，聽以眼聽。道不虛行，谷不虛應。施無畏之力，滅煩惱之病。與諸佛同一慈心，與群生共一悲命。若非菩薩超越世出，世間焉能獲二殊勝。
觀音贊  其二 釋可湘
聲色海中，隨波發現。駕一葉之優曇，開普門之方便。洛伽山，慈悲岸，無十萬億國之遠。
思惟相贊 釋可湘
聲以眼聞，色以耳見。萬法融通，六根互換。作是思惟時，十方佛皆現。
達磨贊  其一 釋可湘
萬里見梁王，無風波浪起。不得一莖蘆，幾乎沉殺你。
達磨贊  其二 釋可湘
一無聖，二不識，忠言逆耳投江北。入水見長人，梁王方失色。千古萬古空相憶。
布袋贊  其一 釋可湘
兜率宮，長汀市，逆行順行，誰弗識你。有些滯貨不能藏，到處逢人亂拈起。
布袋贊  其二 釋可湘
未下生，先行脚。袋却乾坤，簸弄自若。一汀流水白漫漫，杖子何曾探得著。
布袋贊  其三 釋可湘
破布袋，甚奇特。背負肩駝，不肯拋擲。只知入水去求人，爭奈脚跟浮逼逼。
寒山贊  其一 釋可湘
一句子，少機杼。作是思惟時，吾心在何許。芭蕉葉上三更雨。
寒山贊  其二 釋可湘
一見重岩壁立，挺然氣宇爭高。默默思量覓句，可憐走却金毛。
拾得贊  其一 釋可湘
生苕箒，提在手。放下絕諸塵，轉掃復轉有。松門十里春如晝。
拾得贊  其二 釋可湘
磨墨趲人下筆，肚裡難禁技癢。頻頻轉腦回頭，不知失了白象。
朝陽穿破衲贊 釋可湘
寸鐵在手，橫穿豎穿。劄不入處，日輪昇天。
對月了殘經贊 釋可湘
黑荳未芽，朝數暮數。開得眼來，月圓當戶。
贊真覺像化姜布 釋可湘
喫德山惡辣，耐同參逼拶。蕩除露布葛藤，直得水底火發。阿剌剌，夫是之謂真覺菩薩。
真覺贊 釋可湘
德山全其顛，岩頭插其尾。逼成一箇老於菟，兩眼眈眈沒牙齒。
文殊贊 釋可湘
七佛命之爲師，法王稱之爲子。五時開演，始終輔贊世尊。三昧常行，談笑發揮龍女。曾現百千妙相，迦葉椎不能舉。自言我真文殊，其餘是甚伴侶。
維摩贊 釋可湘
諳菩薩之法式，現居士之儀形，聞如來名。跳下妙喜世界，憫衆生苦，示疾毗耶離城。萬化出於神變，一喙猶如建瓴。洎扣不二之法，何得默而無聲。
馬郎婦贊 釋可湘
携魚籃，呈粉面，勾動馬家郎，眼花山影轉。七軸蓮經念到頭，乞與黄金骨一串。
靈照女贊 釋可湘
拋世業，蹈玄機。阿爺無藉頼，女子更頑皮。情知未若貧而樂，特故沿街賣笊籬。
玄沙贊 釋可湘
換却頭顱脫謝家，南臺江上足生涯。爛膿滴滴無人會，笑倒白蘋紅蓼花。
船子贊 釋可湘
藥山之子石頭孫，饑過心荒浪裡奔。得箇錦鱗如許大，看來當與道吾分。
圓照和尚頂相奚翁請贊 釋可湘
一筆傳來，是何形狀。彷彿宸封老樹王，亭亭撐出凌霄上。無些子枝葉，有十分氣量，端的叢林之榜樣。
石溪和尚頂相柏堂請贊 釋可湘
咄者老和尚，可煞慈悲相。清影落人間，香名透天上。彈瑕纇於八方，迪精明於萬象。石骨崚嶒，溪光蕩漾。一筆傳來，衆工絕唱，凌霄峰頂堆青嶂。
佛光法師真相致藏主請贊 釋可湘
僧中英，教中傑。掛宋朝金襴，肆台衡木舌。如天河翻，如巖石裂，萎花風掃雨新奇，電影已收雷未絕。若是五逆兒郎，見徹明徹描邈得徹。信知這老和尚，已說今說當如是說。白雲推出團團月。
自贊  其一 釋可湘
我本無此相，硬畫箇模樣。譬夫天台華頂峰，陰晴顯晦幾般狀。顧陸妙丹青，也只寫不像。寫得像，望他頂𩕳頭，何啻四萬八千丈。
自贊  其二 釋可湘
謂是絕岸，眼裡著楔。謂非絕岸，水中撈月。描不成，見不徹，分明頭戴雪山雪。
自贊  其三 釋可湘
衝開碧落，攧碎斷崖。箇般摽致，其誰與偕。咦。
九巖常住請贊 釋可湘
單絲作線，獨掌打拍。改樣畫貓兒，令一般體格。攪得蒙泉徹底渾，領邊那免千斤軛。
浄社莊長老請贊 釋可湘
似真非真，似假非假。遠遠描邈將來，雙眉移在眼下。誰其爲之，西山浄社，切忌認馿而作馬。
杭州普圓庵請贊 釋可湘
花插不萌枝，衣披無縫襖。百萬人前輥綉毬，八十翁翁忘却老。挨開千聖門，乾坤只把一毛吞。拶透長安道，浄穢不禁苕箒掃。當年曾蹈須彌盧，而今覺見衆山小。布丹青，打之遶，貓兒洗面自道好。
高峰妙長老頂相沈一居士請贊 釋可湘
去却一，拈得七。拶破疑團，咄咄咄。跳上天目山，據却獅子窟。返擲有餘態，江湖聲響出。且喜吾家有此郎，賽過天下大禪佛。